ตรวจเยี่ยมศูนย์ฉีดวัคซีนกลางบางซื่อ ตั้งแต่ 24 พฤษภาคมถึงวันนี้ ฉีดไปแล้ว 106,348 โดส
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์สมศักดิ์ อรรฆศิลป์ อธิบดีกรมการแพทย์ ตรวจเยี่ยมศูนย์ฉีดวัคซีนกลางบางซื่อ กรุงเทพฯ โดยนายอนุทิน กล่าวว่า ศูนย์ฉีดวัคซีนกลางบางซื่อ เป็นศูนย์ฉีดวัคซีนที่ใหญ่ที่สุดในประเทศขณะนี้ จากการให้บริการที่ผ่านมาตั้งแต่วันที่ 24 พฤษภาคมถึง 2 มิถุนายน 2564ได้ฉีดวัคซีนให้กับประชาชน ผู้ให้บริการขนส่งสาธารณะและในรูปแบบองค์กรแล้วจำนวน 100,747 โดส ส่วนในวันนี้ตั้งเป้าการให้บริการไว้ที่ 19,000 คน (ข้อมูลถึงเวลา 11.30 น) ฉีดไปแล้วจำนวน 5,601 คน ในการให้บริการประชาชนที่ศูนย์ฉีดวัคซีนกลางบางซื่อ กรมการแพทย์ โดยสถาบันโรคผิวหนังแห่งชาติ ได้ระดมบุคลากรในสังกัดมาให้บริการประชาชนทุกวัน ประมาณ 400 คนต่อวันทั้งแพทย์ พยาบาล เภสัชกรและทีมสนับสนุน เช่น ฝ่ายไอที เป็นต้น นอกจากนี้ ยังมีทีมสนับสนุนจากหน่วยงานต่างๆ ทั้งจากสังกัดกระทรวงคมนาคมและจิตอาสา คอยให้บริการประชาชนที่ได้รับการลงทะเบียนเข้ามาทุกวันตั้งแต่เวลา 09.00 น. ถึง 20.00 น.สำหรับกรณีที่มีการเผยแพร่ข้อมูลว่า “จุดบริการวัคซีนโควิด-19 สถานีกลางบางซื่อ เปิดรับการวอล์กอิน (Walk -in) เพื่อฉีดวัคซีนให้ประชาชนทั่วไป” นั้นนายแพทย์สมศักดิ์ อรรฆศิลป์ อธิบดีกรมการแพทย์ กล่าวว่าขณะนี้จุดฉีดวัคซีนโควิด-19 สถานีกลางบางซื่อ ยังไม่เปิดให้ประชาชนทั่วไปวอล์กอิน เข้ามารับบริการฉีด เนื่องจากยังเป็นคิวของบุคลากรคมนาคมอยู่